Kegyelem nektek és békesség Istentől a mi Atyánktól és az Úr Jézus Krisztustól! Ámen

1 Jn 3, 18-24  
*Gyermekeim, ne szóval szeressünk, ne is nyelvvel, hanem cselekedettel és igazsággal. 19Ebből tudható, hogy az igazságból valók vagyunk. És akkor az Ő színe előtt azzal biztatjuk a szívünket, 20hogy bár a szívünk elítél, Isten mégis nagyobb a mi szívünknél, és mindent tud. 21Szeretteim, ha pedig a szívünk nem ítél el, bizalommal szólhatunk Isten előtt; 22és amit csak kérünk, megkapjuk tőle, mert megtartjuk parancsolatait, és azt tesszük, ami kedves őelőtte. 23Az ő parancsolata pedig az, hogy higgyünk az ő Fia, Jézus Krisztus nevében, és szeressük egymást, ahogyan erre parancsolatot adott nekünk. 24Aki pedig megtartja az ő parancsolatait, az őbenne marad, és ő is abban; és hogy ő bennünk marad, azt a Lélektől tudjuk meg, akit nekünk adott.*

Szeretet által elhívott Gyülekezet!

Gyermek koromban mindig szerettem nézni az eget, ahogyan az esőfelhők kezdtek felszakadozni. Lenyűgözött, és még mindig van, hogy megrendít, ahogyan ilyenkor a napfény áttör a felhők között és, mint egyre több reflektor fénysugara, egyre nagyobb lyukat ütnek az őket eltakaró sötétségen.  
Valami ilyesmiként látom magam előtt, ahogy az Isten szeretete lyukakat üt az emberi önzés, ostobaság és hitetlenség sötétjén át és lassan kimunkálja az őszinte megtérést a szívekben. Majd, ha végre teljesen süt a nap, végre közvetlen megtapasztalhatóvá válik a melege, az áldása, akkor jön az öröm és hirtelen nem is értjük, hogy eddig hogyan élhettünk nélküle. De ez az örömünnep hamar el is tud halkulni és következik a zsörtölődés, a régi felhők utána vágyakozás. Az érzés, hogy azért csak jó volt az az elfedő sötétség, most túl világos minden, könnyebb, ha a szürkezónákban is mozoghatunk néha. És visszahívogatjuk a felhőket, mert azoknak a takarásában nem látszódnak olyan tisztán a körvonalak, a határok.

Téged mire hívott el Krisztus? Mi az az alap, amit az evangélium által Isten kijelent neked? Számodra tiszta a kép? És, ha nem egészen, akkor vajon tényleg van benned vágyakozás tiszta égbolt után, vagy egy-két felhőhöz azért te is ragaszkodsz?  
János apostol mai igeszakaszunkat, így kezdi: „*Gyermekeim, ne szóval szeressünk, ne is nyelvvel, hanem cselekedettel és igazsággal.”*. Ha az eredeti szöveget olvassuk, akkor inkább így fordítanánk: Fiacskáim, *ne szóval szeressünk, ne is nyelvvel, hanem cselekedettel és igazsággal.* Az apostol a tanítványaihoz szól. Azokhoz, akikért valóban aggódik, akiket valóban lelki szülőként szeret. Nem lenézés van ebben a „Fiacskám” szóban, még, ha ma inkább így, vagy esetleg dorgálásként hangzik is el legtöbbször, hanem bölcs aggodalom, mert ő tudja, hogy valami igazán fontosat akar a lelkükre kötözni.   
A legenda szerint az idős apostolt a fogsága idején sokan keresték meg tanácsért. Egy idő után pedig mindenkinek csak ezt mondta tanácsként: *Fiacskáim, szeressétek egymást*. Egy idő után el is terjedt róla a pletyka, hogy már szenilis, már nem lehet igazán mély beszélgetésre, komoly tanácsra számítani tőle. Egy házasulandó keresztény pár mégis felkereste és megkérdezték, hogy miért csak ezt mondja, miért nem mond nekik egyebet is? János nyugodtan és minden zavarodottság nélkül válaszolt nekik: „Mert ennyi elég.”.  
Ha igaz, ha nem a legenda, tartalmi mondanivaló hiteles és erős: Ennyi elég.   
Szeretünk világi dolgokba kapaszkodni, mert azok kézzel foghatóbbak, azok sokszor látványosabbak, de leginkább azért, mert azok könnyebben kivitelezhetőek, betarthatóak. Ragaszkodunk formákhoz, berögzült mozdulatokhoz és szavakhoz, hagyományokhoz, amelyek lehetnek szépek, de semmi közük az üdvösségünkhöz, mégis úgy kapaszkodunk beléjük, mintha az életünk, a hitünk múlna rajtuk. Ragaszkodunk épületekhez és tárgyakhoz, mintha azoknak bármilyen nélkülözhetetlen szerepe lenne az Isten kegyelmének kiáradásában. De ragaszkodunk ugyanígy emberekhez, mintha ők lennének a személyes megváltóink, és természetesen leginkább önmagunkhoz, mintha tévedhetetlenek lennénk, akik maguk építik az új Édenkertet. Bizony ennyire belegabalyodtunk már a világba, ennyire megszerettük már a felhőinket.   
„*Gyermekeim, ne szóval szeressünk, ne is nyelvvel, hanem cselekedettel és igazsággal.”*Ennyi elég. Sőt, ha jobban belegondolunk elég sok is. Mert ez a szeretet, ez nem az a lila ködös, érzelmi mámoros, elvakult, de csak ideig óráig kitartó lángocska. Ez az a tűz, amely az égő csipkebokornál ég. Ami nem lobban el, egyik pillanatról a másikra. Ami nem emészti el azt, aki táplálja. Ez az a tűz, aminek célja, rendeltetése van, ami felhevít, elindít és mozgásban tart.  
Ez a szeretet az Isten szeretete, amit belénk oltott Krisztus által, hogy gyógyuljunk és jó gyümölcsöket teremhessünk. És ennyi valóban elég is lenne… de mintha nem szakadozna a hitünk fája a mérhetetlen mennyiségű gyümölcstől!  
 János így írja le ezt az állapotot: „*22és amit csak kérünk, megkapjuk tőle, mert megtartjuk parancsolatait, és azt tesszük, ami kedves őelőtte.”*. Itt a „mert” szó némiképp félreértett. Úgy cseng a fülünkben, mintha viszonzásképpen kapnánk meg mindent, mert tetszik Istennek, amit lát. De ez a „mert” itt egyszerűen az okot határozza meg, mint ok-okozati összefüggés. Azaz azért lesz minden meg, amit kérünk, mert ha az Ő szeretete szerint élünk, akkor annak szeretet, öröm, békesség, hűség és igazság lesz a látható következménye, nem meglepő mód éppen azok, amikre igazán, tiszta szívvel vágynánk és kérnénk.   
A hitünk azonban meginog, az Istenbe vetett bizalmunk és így a szeretetünk se lesz igazi, teljes.  
Töredékes lesz, emberi lesz, világi bóvli lesz belőle. Ahogyan azt mi is sokszor érezzük, vagy csak megsejtjük, mikor például a krisztusi szeretetet megpróbálják a ma nagyon hangzatos tolerancia értelemig silányítani. És máris sikeresen üresítette ki az ember azt, amit az Úr neki ajándékozott, amit tisztán és fényesen kapott. Sajnos láthatóan sokszor már a keresztény ember se érti, hogy mit is jelent az Isten szeretete. Hogy milyen is lenne az valójában és inkább elfogadja és vallja annak valami olcsó utánzatát is. János azt írja alapigénkban: *ne szóval szeressünk, ne is nyelvvel, hanem cselekedettel és igazsággal*. Ez pedig az Isten hűségével, kegyelmével, céljával megvizsgált szeretet.   
Ellenben vigyázat: a szeretet igazság nélkül csupán érzelgősség, lágy szentimentalizmus vagy éppen önösség lesz. Ugyanúgy visszafelé is vizsgálható: az igazság szeretet nélkül csak személyeskedő kegyetlenség. A szeretetnek nem ellobbanó szavakban, hanem a való, mindennapi életben, minden mozdulatunkban kell megnyilvánulnia. Ez az Isten akaratához való hűség, a tiszta, minden emberi túldíszítettségtől megszabadított hit. Ez az, amire igaz, hogy „ennyi elég”.   
*23Az ő parancsolata pedig az, hogy higgyünk az ő Fia, Jézus Krisztus nevében, és szeressük egymást, ahogyan erre parancsolatot adott nekünk.*  
Teljes lényünkkel valóban belekapaszkodni a Szeretet által értünk adott Kegyelembe és őszinte szívvel így is élni a világban. Ennyi a keresztény ember feladata. Ha ezt vennénk annyira komolyan, mint a korábban felsorolt céltévesztéseket, ha ezen aggódnánk annyira, mint egy repedésen a templomfalon, vagy a fű magasságán, vagy a rezsiköltségen, akkor valóban világosság lennénk a világban és már tömve lennének a padsoraink.   
Nem újkeletű persze ez a problémája a kereszténységnek, nem véletlen, hogy számos nem keresztény is könnyedén rámutatott erre a történelemben. Gandhi azt mondta egyszer: „Én magam is keresztény lennék, ha a keresztények azok lennének”, vagy Nitzschét is idézhetem, aki azt mondta: „Egyetlenegy bajom van

a keresztényekkel – az, hogy nem keresztények”. Ha ők is látták, hogy hogyan torzul el általunk a Krisztus arc, akkor mi miért tudunk mégis vakok maradni? Miért vágyjuk azokat a felhőket az égünkre? Miért akarunk szürkét és sötét, ha élhetnénk a tiszta fényben?

Az oltár előtti igében a farizeusok és írástudók addig kötözködnek Jézussal, míg végül el nem fogynak a kérdések és az akadékoskodások és nem válik elkerülhetetlenné, hogy most már dönteniük kelljen: Krisztus igazságával életük lesz, vagy elutasítva továbbra is a világhoz, a szokásaikhoz, az emberi válaszokhoz láncolják magukat. És ők inkább hallgatnak, inkább soha többé nem kérdeznek, inkább távol maradnak a Világ Világosságától.   
Ma ugyanígy szólít meg Téged is az ige: *Gyermekeim, ne szóval szeressünk, ne is nyelvvel, hanem cselekedettel és igazsággal.* Ha ez a szeretet van benned, akkor ahogyan a testvér arcába nézel, ahogyan a világ rád tekint, nem téged fog látni, hanem a krisztusi arcot, a kegyelmes Istent, aki téged elindított felé, hogy felkarold, bekötözd a sebeit és félelem és gyötrődések nélkül szívből szolgálj neki. Nézzetek az ige tükrébe Testvérek és formálódjatok a szeretet igazi arcára! Ámen